রিলায়ান্স বোর্ডে ঢুকতে বাধা পাচ্ছেন আম্বানি-পুত্র!

মুম্বই: রিলায়ান্স ইন্ডাস্ট্রিজের (Reliance Industries) বোর্ডে নিযুক্ত হতে বাধা পাচ্ছেন মুকেশ আম্বানির (Mukesh Ambani) কনিষ্ঠ পুত্র অনন্ত আম্বানি (Anant Ambani)। শোনা যাচ্ছে, অনন্তের নিয়োগের বিরুদ্ধে ভোট দিতে লগ্নিকারীদের প্রস্তাব দিয়েছে দুই অ্যাডভাইজরি সংস্থা। আন্তর্জাতিক প্রক্সি অ্যাডভাইজরি সংস্থা ‘ইনস্টিটিউশনাল শেয়ারহোল্ডার সার্ভিসেস আইএনসি’ (ISS) এবং মুম্বই-স্থিত ‘ইনস্টিটিউশনাল ইনভেস্টর অ্যাডভাইজরি সার্ভিসেস’ (IISS), এই দুই সংস্থার আপত্তির কারণ আম্বানি-পুত্রের কম বয়স।

শোনা যাচ্ছে, ১২ অক্টোবর আইএসএস জানিয়েছিল, অনন্ত আম্বানির ‘লিমিটেড লিডারশিপ’ কিংবা বোর্ড সংক্রান্ত অভিজ্ঞতা মাত্র ছ’ বছরের। সে কারণেই তাঁর বিরুদ্ধে ভোট দেওয়া উচিত। আন্তর্জাতিক সংস্থা ব্লুমবার্গের হাতে আসা রিপোর্ট এও বলছে, মুকেশের কন্যা ঈশা (Isha Ambani) এবং বড় ছেলে আকাশ আম্বানিকে (Akash Ambani) বোর্ডে নিযুক্ত হওয়ার পক্ষে আইএসএস।

আরও পড়ুন: সমলিঙ্গে বিবাহের আর্জি খারিজ সুপ্রিম কোর্টে

আইএসএস-এরও আগে ৯ অক্টোবর আইআইএসএস জানিয়েছিল, ২৮ বছর বয়সি অনন্তের রিলায়ান্স ইন্ডাস্ট্রিজ বোর্ডে নিযুক্তি ভোটিং নির্দেশিকার সঙ্গে মেলে না। এই সংস্থাও আকাশ ও ঈশার নিযুক্তিতে সায় দিয়েছে। এও শোনা গিয়েছে, রিলায়ান্সের তরফে বলা হয়েছে, বয়স কম হলেও সংশ্লিষ্ট বিষয়ে অনন্তের অভিজ্ঞতা এবং পরিপক্কতা রয়েছে। এদিকে আর এক প্রক্সি ফার্ম ‘গ্লাস লুইস’ (Glass Lewis) অনন্তের নিযুক্তির পক্ষে রয়েছে।

বিশেষ দ্রষ্টব্য: এই খবরের সত্যতা যাচাই করেনি কলকাতা টিভি ডিজিটাল।