মঙ্গলে শুরু বিশ্ব বঙ্গ বাণিজ্য সম্মেলন

কলকাতা: আর মাত্র কয়েক ঘণ্টার অপেক্ষা। তারপরেই শুরু হবে বিশ্ব বঙ্গ বাণিজ্য সম্মেলন। ২১ ও ২২ নভেম্বর দু’দিনের এই সম্মেলনে ২৮টি দেশ থেকে শিল্পপতি ও ব্যবসায়ীরা উপস্থিত থাকবেন বলে জানা গিয়েছে। থাকবে বিশ্ব ব্যাঙ্ক ও এশিয়ান ডেভেলপমেন্ট ব্যাঙ্কের প্রতিনিধিরাও। ‘বাংলা মানে ব্যবসা’, আর এই ভাবনাকেই সুদূরপ্রসারী করার পাশাপাশি বিনিয়োগ পাওয়ার লক্ষ্যে রাজ্যে শুরু হতে চলেছে বিশ্ব বঙ্গ বাণিজ্য সম্মেলন।

প্রধান অতিথি হিসেবে এই সম্মেলনে হাজির থাকবেন ভারতের বিশিষ্ট শিল্পপতি ও রিলায়েন্স কর্ণধার মুকেশ আম্বানি। পাশাপাশি যোগ দেবেন বাংলার শিল্পপতিরাও। এছাড়াও, দুবাই খ্যাত লুলু গ্রুপের আধিকারিকরা এই বিশ্ব বঙ্গ বাণিজ্য সম্মেলনে অংশগ্রহণ করতে পারেন এমন সম্ভাবনাও রয়েছে বলে মনে করা হচ্ছে। এই গোষ্ঠী কলকাতা সংলগ্ন জেলাগুলোতে বিনিয়োগের ঘোষণাও করতে পারে। এছাড়াও মহুয়া মৈত্র কাণ্ডে বিতর্কিত দুবাইবাসী দর্শন হিরানন্দানিও আসতে পারেন।

আরও পড়ুন: ফেরাল তিন হাসপাতাল, অবশেষে ভর্তি রহড়ার বাসিন্দা

রাজারহাটের বিশ্ববাংলা কনভেনশন সেন্টার এবং আলিপুরের ধনধান্য স্টেডিয়ামে অনুষ্ঠিত হবে দু’দিনের সম্মেলন। সূত্রের খবর, এই সম্মেলনের জন্য গত ছয়মাস ধরে মুখ্যমন্ত্রী শিল্প বিষয়ক উপদেষ্টা অমিত মিত্র-সহ বিভিন্ন শিল্প গোষ্ঠীর সঙ্গে একাধিকবার বৈঠক করেছেন।

উল্লেখ্য, এই সম্মেলনকে কড়া ভাষায় কটাক্ষ করেন রাজ্যের বিরোধী দলনেতা শুভেন্দু অধিকারী। তিনি বলেন, রাজ্যের কোটি কোটি টাকা শিল্প সম্মেলনের নাম করে খরচ করা হয়। আদপে কোনও শিল্প সংস্থা এ রাজ্যে বিনিয়োগ করতে রাজি হয় না। কারণ, টাটার মত শিল্প সংস্থাকে রাজ্য থেকে তৃণমূল কংগ্রেস তাড়িয়েছে। তারপর থেকেই স্পষ্ট হয়ে যায় যে রাজ্যের শিল্পের পরিবেশ নেই। পাল্টা তৃণমূল কংগ্রেসের মুখপাত্র কুণাল ঘোষ বিরোধী দলনেতাকে তীব্র আক্রমণ করে বলেন, এটা বিজেপির সার্কাস নয়, এটা শিল্প উৎসব।