‘২০ নয়, ২০০ কোটি চাই’, ফের খুনের হুমকি মুকেশ আম্বানিকে

নয়াদিল্লি: ফের খুনের হুমকি (Death Threat) রিলায়েন্স ইন্ডাস্ট্রিজের চেয়ারম্যান মুকেশ অম্বানিকে (Mukesh Ambani)। আগেই তাঁকে ইমেল মারফত হুমকি দিয়ে ২০ কোটি টাকা চাওয়া হয়েছিল। শনিবার ফের ইমেল এসছে। জানানো হয়েছে, ২০ নয়, ২০০ কোটি টাকা দিতে হবে। নাহলে খুন করা হবে আম্বানিকে। ইতিমধ্যে গোটা ঘটনার তদন্ত করছে পুলিশ (Police)।

পুলিশ সূত্রে জানা গিয়েছে, শুক্রবারের পর শনিবারও ফের ইমেইল মারফত হুমকি চিঠি পেয়েছেন মুকেশ অম্বানি। এবার তাঁর কাছ থেকে ২০০ কোটি টাকা দাবি করা হয়েছে। প্রাণনাশের হুমকি দিয়ে ওই মেলে লেখা হয়েছে, ‘যেহেতু আপনি আগের মেলের কোনও উত্তর দেননি, তাই টাকার অঙ্ক বাড়িয়ে ২০০ কোটি টাকা করা হল। অন্যথায় মৃত্যুর পরোয়ানায় স্বাক্ষর করা হয়েই গিয়েছে।’ শুক্রবার রিলায়েন্স কর্তার কাছে যে হুমকি বার্তা এসেছিল, তাতে লেখা ছিল, ‘যদি আমাদের ২০ কোটি টাকা না দেন, তবে প্রাণে মেরে দেব। আমাদের কাছে ভারতের সেরা শ্যুটার রয়েছে।’

আরও পড়ুন: কেরলে সমাবেশে হামাস নেতার প্যালেস্তাইনপন্থী ভার্চুয়াল ভাষণ

এদিকে, ঘটনার পরই আম্বানির বাড়ির নিরাপত্তার দায়িত্বে থাকা আধিকারিকরা বিষয়টি নিয়ে পুলিশকে অভিযোগ জানান। তার পরই ঘটনার তদন্তে নামে পুলিশ। এবার এল নয়া ইমেল। অজ্ঞাত ব্যক্তির বিরুদ্ধে ৩৮৭ ও ৫০৬ ধারায় অভিযোগ দায়ের করা হয়েছে। পুরো বিষয়টি খতিয়ে দেখা হচ্ছে। এর পিছনে কোনও বড় গ্যাং রয়েছে কিনা দেখা হচ্ছে তাও।