রয়াল বেঙ্গল টাইগার এশিয়ার সব টাইগারকে ছাপিয়ে যাবে, দাবি আম্বানির

কলকাতা: আগামী তিন বছরে রাজ্যে ২০ হাজার কোটি টাকা বিনিয়োগ করা হবে বলে জানালেন রিলায়েন্স গ্রুপের কর্ণধার মুকেশ আম্বানি (Mukesh Ambani )। মঙ্গলবার বিশ্ববঙ্গ বাণিজ্য সম্মেলনে (Bengal Global Business Summit 2023) মুকেশ বলেন, ইতিমধ্যে রিলায়েন্স এই রাজ্যে ৪৫ হাজার কোটি টাকা বিনিয়োগ করেছে। আগামী তিন বছরে স্বাস্থ্য-সহ বিভিন্ন পরিষেবায় বড় ধরনের বিনিয়োগ করা হবে। তিনি জানান, কালীঘাট মন্দিরের মেরামতি এবং সৌন্দর্যায়নেও বিনিয়োগ করবে রিলায়েন্স।

আম্বানি বলেন, রাজ্যে অত্যন্ত দ্রুততার সঙ্গে বৃদ্ধি হচ্ছে বিভিন্ন ক্ষেত্রে। মুখ্যমন্ত্রী মমতাদি যে লড়াই চালিয়ে যাচ্ছেন বাংলার উন্নতির জন্য, তাকে আমি কুর্ণিশ জানাই। তিনি শিল্পপতিদের বাংলায় বিনিয়োগে এগিয়ে আসার জন্য অনুরোধ করে বলেন, রয়াল বেঙ্গল টাইগার একদিন এশিয়ার সব টাইগারকে ছাড়িয়ে যাবে।

আরও পড়ুন: দুর্নীতি, সন্ত্রাস দমনে রাজ্যের ভূমিকায় খুশি নন রাজ্যপাল

বিশিষ্ট চিকিৎসক দেবী শেঠি জানান, আগামী দুই বছরের মধ্যে রাজ্যে আরও একটি সুপার স্পেশালিটি হাসপাতাল তৈরি করা হবে। তাতে হাজার কোটি টাকা বিনিয়োগ করা হবে। আইটিসি গ্রুপের চেয়ারম্যান সঞ্জীব পুরী জানান, রাজ্যে তাঁরা ১৭টি ম্যানুফ্যাকচারিং ইউনিট গড়বেন। উইপ্রো চেয়ারম্যান ঋষভ প্রেমজি ঘোষণা করেন, রাজারহাটের দ্বিতীয় ক্যাম্পাসের জন্য ২০০০কোটি টাকা বিনিয়োগ করা হবে। আরপিজি গ্রুপের চেয়ারম্যান সঞ্জীব গোয়েঙ্কা দাবি করেন, এই রাজ্য এখন বিনিয়োগের সেরা ঠিকানা। এখানে কোনও কর্মদিবস নষ্ট হয় না। নেওটিয়া গ্রুপের হর্ষ নেওটিয়া জানান, আগামী পাঁচ বছরে পর্যটন ক্ষেত্রে তাঁরা বিপুল বিনিয়োগ করবেন। ভাষণ দেন সৌরভ গঙ্গোপাধ্যায়ও। সম্প্রতি তিনি মুখ্যমন্ত্রীর স্পেন সফরের সঙ্গী ছিলেন। সেখানে ভারতের প্রাক্তন ক্রিকেট অধিনায়ক ঘোষণা করেছিলেন, শালবনিতে তিনি একটি ইস্পাত কারখানা গড়বেন। তিনিও এদিন দাবি করেন, বাংলার পরিবেশ এখন শিল্পে বিনিয়োগের অন্যতম গন্তব্যস্থল।

আরও অন্য খবর দেখুন