মুকেশ আম্বানীকে খুনের হুমকি, অচেনা নম্বর থেকে আট বার ফোন

কলকাতা: স্বাধীনতা দিবসের সকালে রিলায়েন্স ইন্ডাস্ট্রিজের কর্ণধার মুকেশ আম্বানি ও তাঁর পরিবারকে প্রাণনাশের হুমকি। যে ঘটনাকে ঘিরে চাঞ্চল্য দেশ জুড়ে। ইতিমধ্যেই তদন্ত শুরু করেছে পুলিশ।

পুলিশ সূত্রের খবর, স্বাধীনতা দিবসের সকালে মুম্বইয়ের রিলায়েন্স ফাউন্ডেশন হাসপাতালে একটি অচেনা নম্বর থেকে আট বার হুমকি দিয়ে ফোন করা হয়। এই ফোনের মাধ্যমেই  মুকেশ আম্বানি ও তার পরিবারকে হুমকি দিয়ে জানানো হয়, আগামী কয়েক ঘণ্টার মধ্যে একটি বড়সড় ঘটনা ঘটতে চলেছে। এরপরেই হাসপাতাল কর্তৃপক্ষ পুলিশে জানায় গোটা ঘটনাটি।

এই ঘটনার পর রিলায়েন্স হাসপাতালের সিইও চিকিৎসক তারাং গিয়ানচান্দানি জানিয়েছেন, ‘এক অজ্ঞাতপরিচয় ব্যক্তি আট বার ফোন করে আম্বানি এবং তাঁর পরিবারকে হুমকি দেয়। মুম্বই পুলিশের কাছে ইতিমধ্যেই আমরা অভিযোগ দায়ের করি।’

অভিযোগ পাওয়ার পরেই তদন্ত শুরু করে পুলিশ। মুম্বই পুলিশের এক শীর্ষ কর্তা জানান, ‘হাসপাতালের নম্বরে ফব করে আম্বানির পরিবারকে প্রাণনাশের হুমকি দেওয়ার অভিযোগ আমরা পেয়েছি। অভিযোগের ভিত্তিতে ঘটনার তদন্ত শুরু হয়েছে।’