Forbes The Real-Time Billonaires List 2022: বিশ্বের ধনকুবেরদের তালিকায় চতুর্থ আদানি, দশমে আম্বানি

কলকাতা টিভি ওয়েব ডেস্ক: ভারতীয় বাণিজ্য-সম্রাট গৌতম আদানি বিশ্বের ধনকুবেরদের তালিকায় চতুর্থ স্থান দখল করে নিলেন। শুধু তাই নয়, পিছনে ফেলে দিলেন মাইক্রোসফটের মালিক বিল গেটসকে। বিশ্ববিখ্যাত অর্থনীতি ও শিল্প-বাণিজ্য বিষয়ক পত্রিকা ফোর্বস এই তালিকা প্রকাশ করেছে। আদানির চতুর্থ স্থানে উঠে আসার কারণ হল, গত সপ্তাহেই বিল গেটস জানিয়ে দেন, তিনি তাঁর কোম্পানির ২০ কোটি বিলিয়ন ডলার বিল অ্যান্ড মিলিন্দা গেটস ফাউন্ডেশনকে দান হিসেবে দিচ্ছেন। প্রসঙ্গত, এই ফাউন্ডেশনটি হল বিল ও তাঁর প্রাক্তন স্ত্রীর নামে গঠিত একটি অলাভজনক সংস্থা। ঘটনা যাই হোক, আপাতত ফোর্বসের তালিকা অনুযায়ী ভারতের ধনকুবের বিশ্বের সবচেয়ে ধনীদের মধ্যে চতুর্থ স্থানে রয়েছেন। বিল গেটস নেমে গিয়েছেন ৫ম স্থানে।

আরও পড়ুন: TMC 21st july: মূল মঞ্চে ৩৫০ জন, ১৫ টি জায়ান্ট স্ক্রিন, আর কী ভাবে প্রস্তুত হচ্ছে একুশের বৃহস্পতি
ফোর্বসের তালিকা অনুযায়ী গৌতম আদানি এবং তাঁর পরিবারের সম্পত্তির পরিমাণ ১১৪ বিলিয়ন ডলারের বেশি। আর অন্যদিকে ২০ বিলিয়ন ডলার অলাভজনক সংস্থাকে দান হিসেবে দেওয়ার পর বিল গেটসের সম্পত্তির পরিমাণ দাঁড়িয়েছে ১০২ বিলিয়ন ডলার।
ফোর্বসের তালিকার শীর্ষে রয়েছেন টেসলা, স্পেস এক্সের মালিক মার্কিন নাগরিক এলন মাস্ক। ৫১ বর্ষীয় মাস্কের সম্পত্তির পরিমাণ ২৩৪.৪ বিলিয়ন ডলার। দ্বিতীয় স্থানে রয়েছেন ৭৩ বর্ষীয় প্রখ্যাত প্রসাধন, পোশাক ও আরও বিভিন্ন কোম্পানির মালিক ফ্রান্সের বার্নার্ড আর্নল্ট। তাঁর সম্পত্তির পরিমাণ ১৫৪.৯ বিলিয়ন ডলার। তৃতীয় আমেরিকার আমাজনের মালিক ৫৮ বর্ষীয় জেফ বেজো। যাঁর সম্পত্তির পরিমাণ ১৪৩.৯ বিলিয়ন ডলার।
ষষ্ঠ স্থানে রয়েছেন সফটওয়্যারের মালিক ল্যারি এলিসন, সপ্তমে বার্কশায়ার হ্যাথাওয়ের মালিক ওয়ারেন বাফে, অষ্টমে গুগলের মালিক ল্যারি পেজ, নবমে গুগলেরই সের্গেই ব্রিন। উল্লেখযোগ্য দশম স্থানে রয়েছেন আরও এক ভারতীয় ধনকুবের। মুকেশ আম্বানি। যাঁর কাছে রয়েছে ৯০.৫ বিলিয়ন ডলার। বলা যায়, গত ফেব্রুয়ারি পর্যন্ত মুকেশই ছিলেন ভারতের সবথেকে ধনী ব্যবসায়ী। কিন্তু তারপরই তাঁকে পিছনে ফেলে দিয়েছেন গৌতম আম্বানি।