Mukesh Ambani: রিলায়েন্স জিও’র চেয়ারম্যান পদে ইস্তফা মুকেশ আম্বানির, নৌকার হাল ছেলের হাতে

কলকাতা টিভি ওয়েব ডেস্ক: রিলায়েন্স জিও’র পরিচালন সমিতির (Reliance Jio Board) চেয়ারম্যান পদ থেকে ইস্তফা দিলেন মুকেশ আম্বানি। তাঁর জায়গায় বোর্ড মুকেশপুত্র আকাশ আম্বানিকে নতুন চেয়ারম্যান নির্বাচিত করেছে।

রিলায়েন্স জিও ইনফোকম লিমিটেড হল রিলায়েন্স ইন্ডাস্ট্রিজের ডিজিটাল সংস্থা। তারা এক বিবৃতিতে জানিয়েছে, মুকেশ আম্বানি ওই ইউনিটের ডিরেক্টর কাম চেয়ারম্যান পদ থেকে ইস্তফা দিয়েছেন। শুধু তাই নয়, ওই পদেই তাঁর ছেলে আকাশকে নিয়োগ করেছে বোর্ড।

অন্যদিকে, চেয়ারম্যান পদ ছাড়লেও Jio Platforms Ltd-এর চেয়ারম্যান পদেই থাকছেন মুকেশ আম্বানি। এছাড়া, মঙ্গলবার থেকেই জিও-র অতিরিক্ত ডিরেক্টর পদে বসেছেন রামীন্দর সিং গুজরাল ও কে ভি চৌধুরী।

Brown University থেকে ইকোনমিকসে গ্রাজুয়েশন করেছেন আকাশ আম্বানি। জিও৪ জি-তে ইকোসিস্টেম সেট আপ করে তোলার ক্ষেত্রে আকাশ আম্বানির গুরুত্বপূর্ণ অবদান রয়েছে। ২০২০ সালে, জিও-তে বিনিয়োগ করেছিল বহু বিদেশি কোম্পানি। এসময় বিশ্বের বিভিন্ন কোম্পানিকে ভারতে বিনিয়োগে উৎসাহী করতে কঠোর পরিশ্রম করেছিলেন আকাশ আম্বানি। এছাড়া, ২০১৭ সালে জিও ফোন লঞ্চের সময় ইঞ্জিনিয়ারিং টিমের সঙ্গে পুরোভাগে দায়িত্বে ছিলেন আকাশ আম্বানিই। জিও-র এই পদক্ষেপে দেশব্যাপী সারা দেশে ফোর-জি বিপ্লব ছড়িয়ে পড়েছিল তার পর থেকেই।