বন্যা দুর্গতদের জন্য ২৫ লক্ষ টাকা দিলেন আমির

আসামের বন্যা দুর্গতদের জন্য সাহায্যের হাত বাড়িয়ে দিলেন বলিউড সুপারস্টার আমির খান। সোশ্যাল মিডিয়ায় রাজ্যের মুখ্যমন্ত্রী হিমন্ত বিশ্ব শর্মা এ খবর জানিয়েছেন। রাজ্যের বন্যা দুর্গতদের জন্য বলিউড সুপারস্টার ২৫ লক্ষ টাকা অনুদান দিয়েছেন। মুখ্যমন্ত্রী আরও লিখেছেন,’জনপ্রিয় বলিউড অভিনেতা আমির খান আসামের বন্যা দুর্গতদের সাহায্যে এগিয়ে এসেছেন। মুখ্যমন্ত্রীর ত্রাণ তহবিলে তিনি ২৫ লক্ষ টাকা দিয়েছেন। এই মহানুভবতার জন্য তার প্রতি কৃতজ্ঞতা প্রকাশ করছি’। এর আগে আসামের বন্যায় আসামের বন্যায় ২৫ কোটি টাকা অনুদান দিয়েছেন বিশিষ্ট ব্যবসায়ী মুকেশ আম্বানি। তাছাড়াও অভিনেতা অর্জুন কাপুর,চিত্র পরিচালক রোহিত শেঠি ও গায়ক সনু নিগাম প্রত্যেকেই ৫ লক্ষ টাকা করে পাঠিয়েছেন। টি সিরিজের কর্ণধার ভুষণ কুমার দিয়েছেন ১১ লক্ষ টাকা। প্রসঙ্গত,আসামে বন্যায় ইতিমধ্যেই অনেক মানুষ মারা গিয়েছেন। হাজার হাজার মানুষ গৃহহীন। খবরে প্রকাশ ১ লক্ষ ৮৭০ হেক্টর জমিতে ফসল নষ্ট হয়েছে। বিভিন্ন দুর্গত এলাকায় তৈরি হয়েছে ত্রাণ শিবির। টানা বৃষ্টিপাতে আসামের বহু এলাকায় ব্রহ্মপুত্র গৌরাঙ্গ নদীর জল বিপদসীমার উপর দিয়ে প্রবাহিত হচ্ছে। রাজধানী গুয়াহাটিতে জনজীবন স্তব্ধ হয়ে পড়েছে। সেখানে বেশ কয়েকটি ভূমিধসের ঘটনায় অনেকে আহত হয়েছেন। আসাম এর পাশাপাশি অতি ভারী বৃষ্টিতে প্রতিবেশী রাজ্য মেঘালয় ও অরুণাচলের জনজীবনও বিপর্যস্ত।