প্রাণপ্রতিষ্ঠায় এসে কত কোটি দান করলেন আম্বানি?

অযোধ্যা: শুধু উপস্থিত থাকাই নয়, অযোধ্যার রামমন্দিরে রামলালার প্রাণপ্রতিষ্ঠার দিন শ্রীরাম জন্মভূমি তীর্থক্ষেত্র ট্রাস্টকে ২ কোটি ৫১ লক্ষ টাকা দান করল আম্বানি পরিবার।

রিলায়েন্স ইন্ডাস্ট্রিজের চেয়ারম্যান এবং ম্যানেজিং ডিরেক্টর মুকেশ আম্বানি এদিন স্ত্রী নীতা আম্বানি, পুত্র আকাশ এবং অনন্তকে নিয়ে অযোধ্যায় আসেন। সঙ্গে ছিলেন আকাশের স্ত্রী শ্লোক এবং অনন্তের হবু পত্নী রাধিকা মার্চেন্ট, মুকেশ-কন্যা ঈশা আম্বানি এবং তাঁর স্বামী আনন্দ পিরামল।

আরও পড়ুন: অতিথিদের হাতে রাম-প্রসাদের বাক্স, কী ছিল তাতে?

সকালে মন্দির চত্বরে হাজির হয়ে মুকেশ আম্বানি বলেন, দেশে এই দিনটি দিওয়ালি হিসেবে পালিত হবে। রিলায়েন্স ফাউন্ডেশনের চেয়ারপার্সন নীতা এই অনুষ্ঠানকে ঐতিহাসিক বলে ব্যাখ্যা করেন। রিলায়েন্স জিও ইনফোকমের চেয়ারম্যান আকাশ আম্বানি বলেন, ইতিহাসের পাতায় দিনটি লেখা হবে। রিলায়েন্স রিটেলের প্রধান ঈশার কথায়, আমাদের কাছে এটা অতি পবিত্র একটি দিন। এখানে এসে আমার খুব আনন্দ হচ্ছে।

প্রসঙ্গত, মুম্বইয়ে আম্বানি-প্রাসাদে আলো দিয়ে জয় শ্রীরাম লিখে সাজানো হয়েছে। রামমন্দিরের উদ্বোধন উপলক্ষে রিলায়েন্সের পক্ষ থেকে এক বিশাল ভাণ্ডারা বা অন্নসেবার আয়োজন করা হয় অযোধ্যায়। দেশের মধ্যে রিলায়েন্স একমাত্র কোম্পানি যারা এই দিনের জন্য চার লক্ষ কর্মীকে পূর্ণদিবস ছুটি দিয়েছে।